32006R0707
L 122/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 707/2006 НА КОМИСИЯТА
от 8 май 2006 година
за изменение на Регламент (ЕО) № 2042/2003 относно разрешителните с ограничен срок и приложения I и III
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1592/2002 на Европейския парламент и на Съвета от 15 юли 2002 г. относно общите правила в областта на гражданското въздухоплаване и за създаване на Европейска агенция за авиационна безопасност (1), и по-специално член 5, параграф 4 и член 6, параграф 3 от него,
като има предвид, че:
(1)
Регламент (ЕО) № 1592/2002 беше изпълнен чрез Регламент (ЕО) № 2042/2003 на Комисията от 20 ноември 2003 г. относно продължаването на летателната годност на въздухоплавателните средства и на аеронавигационните продукти, части и оборудване и за одобряване на организациите и персонала, участващи в тези задачи (2), както и чрез Регламент (ЕО) № 1702/2003 от 24 септември 2003 г. за определяне на правила за прилагане относно летателната годност и екологичното сертифициране на въздухоплавателните средства и на свързаните с тях продукти, части и оборудване, както и за сертифициране на конструкторските и производствените организации (3).
(2)
Член 7, параграф 4 от Регламент (ЕО) № 2042/2003 установява, че държавите-членки могат да издават разрешителни с ограничен срок до 28 септември 2005 г., като се отчитат приложения II и IV към него.
(3)
Европейската агенция за авиационна безопасност (наричана по-долу „Агенцията“) прие да направи преценка на резултатите от прилагането на разпоредбите относно срока на валидност на разрешителните и стигна до заключението, че трябва да бъде установен нов срок, така че държавите-членки да могат да съобразят своето национално законодателство със системата за безсрочни разрешителни.
(4)
Резултатите от заключенията от проучванията на минали произшествия, свързани с остаряване на въздухоплавателни средства и безопасност на резервоарите за гориво, подчертават необходимостта да се вземат предвид нови или изменени инструкции за поддръжка, обявени от притежателя на типов сертификат, и да се извършват редовни прегледи на програмата за поддръжка.
(5)
Необходимо е да се уточни, че персоналът, който упражнява сертификационни права, трябва да може да предостави в срок от 24 часа своя лиценз като свидетелство за квалификация, ако това бъде поискано от упълномощеното лице.
(6)
Регламент (ЕО) № 2042/2003 следва да бъде съответно изменен.
(7)
Мерките, предвидени в настоящия регламент, се основават на становищата, публикувани от Европейската агенция за авиационна безопасност в съответствие с член 12, параграф 2, буква б) и член 14, параграф 1 от Регламент (ЕО) № 1592/2002.
(8)
Мерките, предвидени в настоящия регламент, са в съответствие със становището на комитета, създаден съгласно член 54, параграф 3 от Регламент (ЕО) № 1592/2002,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2042/2003 се изменя, както следва:
1.
В член 7, параграф 4 датата „28 септември 2005 г.“ се заменя с датата „28 септември 2007 г.“;
2.
В приложение I, параграф М.А.302 се добавят следните букви е) и ж):
„е)
Програмата за поддръжка трябва да бъде предмет на периодични проверки и изменения при необходимост. Проверките ще осигурят, че програмата продължава да бъде валидна в светлината на оперативния опит, като същевременно се отчитат новите и/или изменените инструкции за поддръжка, обявени от притежателя на типов сертификат.
ж)
Програмата за поддръжка трябва да отразява приложимите задължителни регулаторни изисквания, разглеждани в документите, издадени от притежателя на типов сертификат, за да се спазят изискванията на част 21А.61.“;
3.
В приложение III се добавя следният параграф:
„66.А.55 Свидетелство за квалификация
Персоналът, който упражнява сертификационни права, трябва да може да предостави в срок от 24 часа своя лиценз като свидетелство за квалификация, ако това бъде поискано от упълномощеното лице.“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 май 2006 година.